KIRJALLINEN KYSYMYS E-3753/97 komissiolle esittäjä(t): Maartje van Putten (PSE) (21. marraskuuta 1997)

Aihe: Tullilaitosten tukeminen kansainvälisestä uhanalaisten lajien kaupasta tehdyn yleissopimuksen ja neuvoston asetuksen (EY) N:o 338/97 täytäntöönpanossa

Voisiko komissio vastata seuraaviin neuvoston asetukseen (EY) N:o 338/97 ((EYVL L 61, 3.3.1997, s. 1.)) liittyviin kysymyksiin luonnonvaraisten eläinten ja kasvien suojelusta niiden kauppaa sääntelemällä:

1. Onko komissio tietoinen siitä, ovatko kaikki jäsenvaltiot osoittaneet asetuksen täytäntöönpanemisesta vastaavia päteviä hallintoelimiä ja luonnonvaraisten eläin- ja kasvilajien tuonnin valvonnasta vastaavia tullilaitoksia?

2. Onko komissio tietoinen siitä, hoitavatko hallintoviranomaiset niille kuuluvat tehtävät (tai pystyvätkö he ne hoitamaan) ja siitä, onko tullilaitoksissa riittävästi asiantuntevaa henkilökuntaa ja kunnolliset tilat elävien eläinten ja kasvien kuljettamiseksi ja säilyttämiseksi?

3. Jos tullilaitosten varustelutaso ja niiden henkilökunnan asiantuntemus eivät ole riittäviä, minkälaisiin tukitoimenpiteisiin komissio on ryhtynyt vaadittavan varustelu- ja asiantuntemustason takaamiseksi tullilaitoksissa?

4. Onko komission johtama, asetusten täytäntöönpanosta vastaava seurantaryhmä jo perustettu? Jos näin on, mitä se on tähän mennessä tehnyt?

5. Onko asetuksen N:o 338/97 15 artiklan 1 kohdassa mainittu jäsenvaltioiden ja komission välillä tapahtuva tietojen antaminen riittävää asetuksen täytäntöönpanemiseksi? Jos näin on, mitä aiheita tietojen antaminen koskee? Jos näin ei ole, miksi tietojen antaminen ei ole riittävää ja mitä lisätietoja tarvitaan?

6. Onko komissio tietoinen siitä, vaihtavatko tullilaitokset tietoja? Jos näin on, minkä tullilaitosten välillä tämä tietojen vaihto tapahtuu, ja mitä se sisältää? Jos näin ei ole, onko komissio aikeissa tukea tällaista tietojen vaihtamista, kuten Euroopan parlamentti toivoisi?

Komission jäsenen Ritt Bjerregaardin komission puolesta antama vastaus (19. joulukuuta 1997)

1. Kaikki jäsenvaltiot ovat nimenneet luonnonvaraisten eläinten ja kasvien suojelusta niiden kauppaa sääntelemällä annetun asetuksen (EY) N:o 338/97 13 artiklan mukaiset hallinnolliset ja tieteelliset viranomaiset. Asetuksen 12 artiklan mukaisten tuonti- ja vientipaikkojen nimeämistä ei vielä ole saatettu loppuun kaikissa jäsenvaltioissa, mutta sen odotetaan tapahtuvan vuoden 1997 loppuun mennessä.

2. Hallinnollisten viranomaisten, joista suurin osa on pannut täytäntöön tämän alan lainsäädäntöä jo lähes 15 vuoden ajan, pitäisi pystyä huolehtimaan niille asetuksen (EY) N:o 338/97 nojalla kuuluvista tehtävistä. Tästä voidaan esittää täydellinen arviointi vasta sitten kun lainsäädäntö on ollut voimassa pidemmän aikaa. Arviointi voidaan esittää esimerkiksi asetuksen (EY) N:o 338/97 15 artiklan 4 kohdan c ja d alakohdan mukaisten joka toinen vuosi laadittavien kertomusten yhteydessä. Kysymyksen toiseen osaan voidaan vastata vasta edellä 1 kohdassa mainitun nimeämisprosessin loppuunsaattamisen jälkeen.

3. Edellä mainittu huomioon ottaen komission ei ole ollut tarpeen avustaa näitä viranomaisia.

4. Täytäntöönpanoryhmä perustettiin asetuksen (EY) N:o 338/97 14 artiklan 3 kohdassa ja se on kokoontunut yhden kerran sen jälkeen kun asetus tuli voimaan 1. kesäkuuta 1997. Vuodelle 1998 on suunniteltu ainakin kaksi kokousta. Ryhmän toiminta on tähän mennessä rajoittunut tulevissa keskusteluissa käsiteltävien kysymysten yksilöimiseen. Ryhmän keskeisenä tehtävänä tulee olemaan luonnonvaraisten kasvien ja eläinten kauppaa koskevan yhteisön lainsäädännön täytäntöönpanoon liittyvien kysymysten koordinointi sekä täytäntöönpanoa koskevien tietojen vaihtaminen tullin, poliisin ja muiden täytäntöönpanoviranomaisten kesken.

5. Kyllä. Tietoja vaihdetaan kaikista asetuksen täytäntöönpanon kannalta merkittävistä kysymyksistä. Säädöksen antamista seuraavan puolen vuoden aikana tämä tietojen vaihto koski lähinnä säännösten tulkintaa. Toinen tärkeä kysymys, jonka käsittely jatkuu yhä, on asetuksen (EY) N:o 338/97 4 artiklan mukaisen päätöksen tekeminen siitä, voidaanko asetuksen liitteessä mainituille lukuisille lajeille (n. 30 000) myöntää tuontilupa vai ei.

6. Kyllä. Jäsenvaltioiden tulliviranomaisten ja komissio välinen tietojenvaihto tapahtuu tätä tarkoitusta varten luotujen erilaisten järjestelyjen ja menettelyjen yhteydessä. Asetuksen (EY) N:o 338/97 täytäntöönpanoon liittyvien erityistietojen yhdenmukaistaminen on eräs kysymys, jota täytäntöönpanoryhmän joutuu käsittelemään.